KIRJALLINEN KYSYMYS P-2184/02

esittäjä(t): Daniel Varela Suanzes-Carpegna (PPE-DE) komissiolle

(12. heinäkuuta 2002)

Aihe: Berliinissä osana Agenda 2000 -ohjelmaa sovitun koheesiopolitiikan muuttaminen

Rakennerahastoja koskevista yleisistä säännöksistä annetun neuvoston asetuksen (EY) N:o 1260/1999(1) 14 artiklan 1 kohdassa säädetään, että kaikki suunnitelmat, yhteisön tukikehykset, toimenpideohjelmat ja yhtenäiset ohjelma-asiakirjat kattavat seitsemän vuoden pituisen ohjelmakauden. Tälle aikarajoitukselle myönnetään neljä poikkeusta, joista kaksi ensimmäistä on mainittu 14 artiklan 1 kohdassa ja kaksi muuta 2 kohdassa.

Komission äskettäin antamassa ehdotuksessa asetuksen (EY) N:o 2792/1999(2) muuttamiseksi halutaan poistaa tukia, joita neuvoston asetuksen (EY) N:o 1263/1999(3) 2 artiklan 3 kohdan säännösten mukaisesti myönnetään kalatalouden ohjauksen rahoitusvälineestä (KOR). Tämä merkitsi sitä, että komissio muuttaa hyväksymäänsä yhteisön tukikehystä yksipuolisesti sen jälkeen, kun se on arvioinut kyseisen jäsenvaltion esittämän suunnitelman, jossa muiden tekijöiden ohella mainitaan asetuksen (EY) N:o 1260/1999 mukaiset erityiset tavoitteet (9 artiklan d kohta).

Onko komission mielestä lainmukaista muuttaa yksipuolisesti sitä, mitä Agenda 2000 -ohjelmaan perustuvan lainsäädännön mukaisesti on sovittu yhteisön tukikehyksessä?

Jos on, millä konkreettisilla oikeusperustoilla ja argumenteilla komissio perustelee tätä seitsemäksi vuodeksi sovitun säännöstön yksipuolista muuttamista, kun otetaan huomioon, että sillä on huomattavia vaikutuksia taloudellisten toimijoiden suunnitteluun ja intresseihin jäsenvaltioissa sekä taloudelliseen ja sosiaaliseen yhteenkuuluvuuteen niillä alueilla, joille nämä toimijat ovat sijoittautuneet eli lähinnä tavoitteen 1 alueilla?

(1) EYVL L 161, 26.6.1999, s. 1.

(2) EYVL L 337, 30.12.1999, s. 10.

(3) EYVL L 161, 26.6.1999, s. 54.

Franz Fischlerin komission puolesta antamayhteinen vastauskirjallisiin kysymyksiin P-2184/02, E-2189/02 ja E-2190/02

(17. syyskuuta 2002)

Yhteisön rakenteellisia toimia kalastusalalla koskevien yksityiskohtaisten sääntöjen ja edellytysten muuttamista sekä kalastusalusten romuttamiseen kaudella 20032006 liittyvää yhteisön kiireellistä toimenpidettä koskevien komission ehdotusten oikeusperustat ovat:

Asetuksen (EY) N:o 1263/1999(1) 1 artiklan 4 kohdassa täsmennetään, että neuvosto vahvistaa kalastus- ja vesiviljelyalalla sekä kalastus- ja vesiviljelytuotteiden jalostuksen ja kaupan alalla toteutettavien rakenteellisten toimenpiteiden kohdealat.

Saman asetuksen 2 artiklan 3 kohdassa luetellaan kalatalouden ohjauksen tukivälineen (KOR) rahoitusosuudella toteutettavien toimenpiteiden kohdealat. Saman kohdan viimeisessä alakohdassa säädetään kuitenkin, että neuvosto voi mukauttaa tätä toimenpiteiden luetteloa 4 artiklassa säädettyä menettelyä noudattaen. Kyseisessä artiklassa säädetään, että neuvosto antaa EY:n perustamissopimuksen 37 artiklassa määrättyä menettelyä noudattaen komission ehdotuksesta tarvittavat säännöt.

Komission ehdotus(2) asetuksen (EY) N:o 2792/1999(3) muuttamisesta on oikeudellisesti edellä esitettyjen periaatteiden mukainen.

Lisäksi asetuksen (EY) N:o 1260/1999(4) 12 artiklassa säädetään, että rahastoista rahoitettavien [] toimien on oltava perustamissopimuksen määräysten ja sen nojalla annettujen säädösten sekä yhteisön politiikkojen [] ja toimien mukaisia. Tältä osin asetuksen (EY) N:o 2792/1999 3 artiklan 1 kohdassa täsmennetään, että KOR:stä rahoitettavien toimenpiteiden ohjelmatyön on oltava yhteisen kalastuspolitiikan (YKP) ja kalastuslaivastojen monivuotisten ohjausohjelmien tavoitteiden mukaista ja että ohjelmatyötä voidaan tässä tarkoituksessa tarkistaa tarvittaessa ja erityisesti monivuotisten ohjausohjelmien kunkin soveltamiskauden päättyessä. Neuvoston päätöksen 97/413/EY(5) soveltaminen näihin ohjelmiin päättyy kuitenkin 31. joulukuuta 2002. Lisäksi saman 3 artiklan 4 kohdan mukaisesti ohjelmakauden muiden osien, jotka eivät vielä kuulu monivuotiseen ohjausohjelmaan, ohjelmatyötä koskevia tietoja on pidettävä ainoastaan viitteellisinä.

Siksi komission tehtävänä onkin ehdottaa aiheellisia toimenpiteitä 1. tammikuuta 2003 alkavalle kaudelle, koska kyseisenä ajankohtana ei ole enää olemassa hyväksyttyä monivuotista ohjausohjelmaa. Muussa tapauksessa KOR:n ohjelmatyö ei enää olisi asianmukaista.

Tämän vuoksi yhteisön tukikehyksiä, toimenpideohjelmia ja yhtenäisiä ohjelma-asiakirjoja voidaan muuttaa asetuksen (EY) N:o 1260/1999 12 artiklan nojalla, jotta niiden johdonmukaisuus KOR-asetukseen ehdotettujen ja neuvoston hyväksymien muutosten kanssa säilyy. Komissio voisi tällöin kannustaa jäsenvaltioita pyytämään muutoksia yhteisön tukikehyksiinsä, toimenpideohjelmiinsa ja yhtenäisiin ohjelma-asiakirjoihinsa asetuksen (EY) N:o 1260/1999 34 artiklan 3 kohdassa säädettyä menettelyä noudattaen, kuten se mainitsee YKP:n uudistusta koskevan tiedonantonsa(6) 3.7 luvussa. Saman asetuksen 14 artiklan 2 kohdassa säädetään niiden mukauttamisesta (kyseisen) jäsenvaltion tai komission aloitteesta kyseisen jäsenvaltion kanssa yhteisymmärryksessä väliarvioinnin jälkeen, jonka osalta asetuksen 42 artiklassa säädetään, että se on saatettava päätökseen viimeistään 31. joulukuuta 2003.

Ohjelmatyöhön tehtävät tarkistukset eivät kuitenkaan missään tapauksessa aiheuta muutoksia jäsenvaltioille myönnettyihin kokonaismäärärahoihin tai aiemmin määriteltyihin rahoitusosuuksiin, ja ne ovat siten koheesioperiaatteen mukaisia. Suojelemalla uhanalaisia kantoja liikakalastukselta ne auttavat osaltaan varmistamaan kalastustoiminnan jatkumisen siitä eniten riippuvaisen väestön keskuudessa ja siten kalastuksesta kaikkein riippuvaisimmilla alueilla.

Jos neuvosto hyväksyy komission ehdotukset sellaisenaan, uudelleen kohdennettavat KOR-varojen määrät ovat ne määrät, joita jäsenvaltiot eivät ole vielä käyttäneet toimenpiteisiin, jotka muutoksen jälkeen eivät enää olisi tukikelpoisia, kuten uusien alusten rakentaminen, alusten vienti kolmansiin maihin, kalastusalan yhteisyritysten perustaminen tai alusten uudenaikaistaminen silloin, kun se ei liity turvallisuuden tai hygienian tason parantamiseen.

Komissio ei pysty täsmentämään, kuinka paljon määrärahoja jäsenvaltiot ovat tähän mennessä käyttäneet toimenpiteisiin, jotka eivät enää olisi tukikelpoisia, koska kyseiset määrät riippuvat neuvoston päätöksistä, niiden tekopäivästä ja jäsenvaltioiden jo käyttämistä määrärahoista. Se voi esittää ainoastaan ohjeelliset tiedot kullekin jäsenvaltiolle varatuista KOR-määrärahoista niiden toimenpiteiden osalta, jotka komission omien ehdotusten perusteella eivät enää olisi tukikelpoisia.

Lisäksi on mahdollista, että tietyt jäsenvaltiot päättävät käyttää hyväkseen tätä tilaisuutta ohjelmatyön tarkistamiseen sisällyttääkseen siihen omasta aloitteestaan muita, edelleen tukikelpoisia toimenpiteitä, jotka poikkeavat niiden alun perin suunnittelemista toimenpiteistä.

Kuten komission YKP:n uudistusta koskevan tiedonannon(7) luvusta 3.7 (YKP:n sosiaalinen ulottuvuus) ilmenee, komission on mahdotonta ennakoida, kuinka eri jäsenvaltiot aikovat toteuttaa kalakantojen monivuotisissa hoitosuunnitelmissa edellytetyt pyyntiponnistuksen vähentämistoimenpiteet sen jälkeen, kun neuvosto on hyväksynyt kyseiset suunnitelmat. Koska komissio ei voi ennalta tietää, millä tavoin jäsenvaltiot tulevat jakamaan vastaavat pyyntiponnistuksen vähennykset kalastustoiminnan väliaikaisen keskeyttämisen ja pysyvän lopettamisen kesken, se ei myöskään pysty arvioimaan vastaavia tarpeita ohjelmatyön tarkistamiseen tai vähennysten sosiaalis-taloudellisia vaikutuksia.

Puhtaasti talousarvioon liittyvien näkökohtien huomioimiseksi komissio on arvioinut korkeimpien oletusarvojen perusteella mahdolliset lisärahoitustarpeet koko yhteisössä. Komission arvio perustuu siihen näkemykseen, että eri jäsenvaltioiden alusten viennin tukemiseen tai kalastusalan yhteisyritysten perustamiseen alun perin kohdennetut mutta toistaiseksi käyttämättä jääneet varat suunnattaisiin alusten lopulliseen käytöstä poistamiseen, jota tuetaan alusten romuttamisen erityisestä tukivälineestä. Vastaavasti eri jäsenvaltioille jaetut, alun perin uusien alusten rakentamiseen suunnatut mutta vielä käyttämättömät varat voitaisiin komission mielestä käyttää kussakin jäsenvaltiossa alusten lopullisen käytöstä poistamisen aiheuttamien sosiaalis-taloudellisten vaikutusten lieventämiseen.

Tältä pohjalta komissio arvioi, että kalastuslaivaston hyväksi tarvittavien erityisvälineiden määrärahatarve on enimmillään 272 miljoonaa euroa ja sosiaalis-taloudellisten liitännäistoimenpiteiden 88 miljoonaa euroa. Komission mukaan siinä tapauksessa, että monivuotisten ohjausohjelmien hyväksymiseen liittyvät pyyntiponnistuksen vähentämiseksi toteutettavat toimenpiteet edellyttävät tämänsuuruisten rahoitustarpeiden kattamista, yksistään vuonna 2003 voitaisiin käyttää enimmillään 32 miljoonaa euroa erityisestä joustovälineestä saatavissa olevia varoja. Jäljelle jäävän määrän rahoittamiseksi asianomainen jäsenvaltio voisi turvautua rakennerahastojen ohjelmatyön tarkistamiseen alue- ja koheesiopolitiikkansa muiden ensisijaisten toimintalinjojen mukaan.

Koska kyseessä on pelkästään arvio niistä ylimääräisistä tarpeista, jotka mahdollisesti aiheutuvat eri jäsenvaltioissa myöhemmin tehtävistä päätöksistä, on selvää, ettei jäsenvaltiokohtaisia lisämäärärahoja ole vielä voitu myöntää, vaikka vaikuttaakin siltä, että ylimääräisiä tukitoimenpiteitä tarvitaan erityisesti pohjoisissa jäsenvaltioissa.

Mahdollisesti tarvittavien lieventävien sosiaalis-taloudellisten toimenpiteiden osalta kunkin jäsenvaltion on itse päätettävä ohjelmatyön tarkistuksen yhteydessä, millaisiksi se katsoo asetuksessa (EY) N:o 2792/1999 säädettyjen toimenpiteiden määrärahatarpeet ja millaisia määrärahoja se toivoo mahdollisesti myönnettävän kaikille muille vastaavantyyppisille toimenpiteille, joita neuvosto kenties ottaa käyttöön keskustellessaan komission ehdotuksista.

(1) Neuvoston asetus (EY) N:o 1263/1999, annettu 21 päivänä kesäkuuta 1999 kalatalouden ohjauksen rahoitusvälineestä (KOR).

(2) KOM(2002) 187 lopullinen.

(3) Neuvoston asetus (EY) N:o 2792/1999, annettu 17 päivänä joulukuuta 1999, kalatalousalan rakenteellisia toimia koskevista yksityiskohtaisista säännöistä ja edellytyksistä.

(4) Neuvoston asetus (EY) N:o 1260/1999, annettu 21 päivänä kesäkuuta 1999, rakennerahastoja koskevista yleisistä säännöksistä.

(5) Neuvoston päätös 97/413/EY, tehty 26 päivänä kesäkuuta 1997, yhteisön kalatalousalan uudelleenjärjestelyn tavoitteista ja yksityiskohtaisista säännöistä 1 päivästä tammikuuta 1997 31 päivään joulukuuta 2001 kestävän tasapainon löytämiseksi kalavarojen ja niiden hyödyntämisen välillä, EYVL L 175, 3.7.1997. Päätös sellaisena kuin se on muutettuna päätöksellä 2002/70/EY, 28. kesäkuuta 2002, EYVL L 31, 1.2.2002.

(6) KOM(2002) 181 lopullinen.

(7) KOM(2002) 181 lopullinen.